Nasjonal sikkerhetsmyndighet

Nasjonalt cybersikkerhetssenter

Nasjonalt cybersikkerhetssenter er en avdeling i Nasjonal sikkerhetsmyndighet og er under etablering i 2018. Det skal være et nasjonalt kontaktpunkt og «nav» for cybersikkerhet og samarbeide med IKT-sikkerhetsmiljøer i blant annet næringslivet, i kraftsektoren, finanssektoren, helsesektoren, politi- og lensmannsetaten, Etterretningstjenesten, ulike sektormyndigheter, akademia og internasjonale partnere.
Avdelingen skal videreutvikle tjenester som Varslingssystem for digital infrastruktur (VDI).
Viktige oppgaver er å identifisere, utvikle og koordinere effektive tiltak tilpasset ulike sikringsbehov.

Historie

NSM ble opprettet som direktorat underlagt Forsvarsdepartementet 1. januar 2003 som en følge av omorganiseringen av Forsvarets overkommando. I forbindelse med omorganiseringen av Forsvarets overkommando var et av Lund-kommisjonens forslag at organet FO/S (Forsvarets overkommando sikkerhetsstaben) skulle splittes i to.  Lund-kommisjonen mente det var behov for en virksomhet med ansvar for sivil sektor, og en for militær sektor av samfunnet. Den 1. januar 2003 ble så FO/S nedlagt og Nasjonal sikkerhetsmyndighet ble opprettet med ansvar for sivil sektor og totalforsvaret, mens Forsvarets sikkerhetsavdeling (FSA) fikk ansvar for militær sektor.
I september 2018 publiserte NSM et kart over steder i Norge der det var forbudt å bruke droner. NSM måtte tåle kritikk fra mange hold i forbindelse med publiseringen. Blant annet fordi de fleste militære installasjoner i Norge var med på dette kartet, inkludert tidligere topp hemmelige anlegg. Kritikere mente kartet kunne hjelpe fremmed etterretning i å kartlegge norsk forsvarsevne, og bekrefte anleggene eksistens.
NSM har gjentatte ganger måttet tåle skarp kritikk fra Stortingets EOS-utvalg for å ha krenket personers rettssikkerhet og for manglende oppfølging av oppgaver NSM har ansvar for. I 2019 så EOS-utvalget det som nødvendig å sende en særskilt melding til Stortinget for å varsle om flere kritikkverdige forhold hos NSM, og oppgaver som NSM bærer ansvar for. Slik særskilt melding til Stortinget er kun gitt 8 ganger i EOS-utvalgets historie, og avgis etter EOS-loven i situasjoner der det er avdekket forhold som Stortinget straks bør kjenne til.
I 2019 ble ansvaret for NSM overført fra Forsvarsdepartementet til Justis- og beredskapsdepartementet.

Myndighetsområde

NSM er fagmyndigheten som skal koordinere forebyggende sikkerhetstiltak og kontrollere
sikkerhetstilstanden i de virksomheter som omfattes av sikkerhetsloven. I tillegg til å utøve
funksjonen som nasjonal sikkerhetsmyndighet i henhold til sikkerhetsloven, er NSM tillagt en
rekke andre samfunnsviktige oppgaver.
Forebyggende sikkerhetstjeneste omfatter i Norge alle tiltak for å sikre skjermingsverdig informasjon og skjermingsverdige objekter mot sikkerhetstruende virksomhet som spionasje, sabotasje og terrorhandlinger. Det er informasjon og objekter med betydning for rikets selvstendighet og sikkerhet som i denne sammenheng regnes som skjermingsverdige. Forebyggende sikkerhetstiltak skal ikke være mer inngripende enn strengt nødvendig, og skal bidra til et robust og sikkert samfunn.
Selve arbeidet med å skjerme informasjon og objekter skjer i alle offentlige og private virksomheter som håndterer skjermingsverdig informasjon eller objekter. Dette er stats- og kommuneforvaltningen, samt private virksomheter som sikkerhetsloven gjelder for. Dette kan for eksempel være leverandører av varer eller tjenester til det offentlige i forbindelse med sikkerhetsgraderte anskaffelser.
NSM er også utøvende organ i forholdet til andre land og internasjonale organisasjoner. Arbeidet som skjer i virksomhetene og i NSM betegnes samlet som forebyggende sikkerhetstjeneste.